**Unge glemmer forsikringen, når de flytter**

**De unge, der i disse dage flytter hjemmefra, bliver ældre og ældre, og de er typisk ikke opmærksomme på, at de skal have deres egen forsikring, når de er fyldt 21 år.**

Hvert år flytter godt 90.000 unge hjemmefra, og netop nu er det højsæson for flytning op til studiestart. Forskellen fra tidligere er, at de i dag er ældre, når de flytter end tidligere, det viser nye tal fra Danmarks Statistik. I 2021 boede 42 pct. af de 21-årige hjemme, mens det kun gjorde sig gældende for 32 pct. af de 21-årige i 2011. Det kan have betydning, når det kommer til forsikringen, fortæller Morten Jepsen, der er underwritingdirektør hos Købstædernes Forsikring.

”De unge skal være opmærksomme på, at de hos de fleste selskaber ikke længere er dækket af deres forældres indboforsikring, hvis de er udeboende og over 21 år. Før i tiden flyttede de unge tidligere hjemmefra, og det gav altså et par år, hvor de fortsat var dækket af forældrenes forsikring.”

**Interessen hos de unge kan være på et meget lille sted**

Hver fjerde unge har ikke en ulykkesforsikring, mens hver femte mangler indboforsikringen (Forsikring & Pension 2022) – i alt 300.000 unge er uforsikrede i forhold til indbo. Ifølge Morten Jepsen er det ikke overraskende, at de unge ikke prioriterer forsikringen.

”Så længe de unge bor hjemme, står forældrene for forsikringen. Og forsikring er typisk ikke det foretrukne emne rundt om spisebordet, som desværre resulterer i, at de unge enten overser nødvendigheden eller aktivt vælger det fra, fordi de underkender vigtigheden. Det kan blive rigtigt dyrt, når den unge oplever at få stjålet sin cykel, eller fx ved et uheld ødelægger en vens indbo.”

Mathilde Stjærnholm Trærup er 21 år og flyttede hjemmefra i august sidste år. Mathilde har både en indbo- og en ulykkesforsikring, men hun kan nikke genkendende til, at forsikring ikke er noget, der fylder, før man flytter hjemmefra: ”Inden jeg flyttede, anede jeg ikke noget om forsikringer, og jeg syntes, det var lidt uoverskueligt. Både med de mange selskaber samt forskellige dækninger. Det havde ikke rigtig min interesse.”

**Tal med jeres børn om de kedelige, men vigtige emner**

Med det fortsat høje antal unge, der ikke har en forsikring, er det tydeligt, at ingen endnu har knækket koden til at få alle unge med på vognen. Ifølge Morten Jepsen har forsikringsselskaberne et ansvar lige så vel som forældrene kan være en hjælp:

”Det er klart, at vi som branche skal blive bedre til at tale de unges sprog og udvikle produkter, der passer til dem. Derudover er det også vigtigt, at forældrene tænker over, hvordan de kan tale med deres børn om forsikring og hjælpe dem til at få den rigtige dækning.”

Og Mathilde Stjærnholm Trærup er heller ikke i tvivl om, at hendes forældre havde en afgørende rolle i valget af forsikring: ”Det første jeg gjorde, da jeg kom ind på studiet og vidste jeg skulle flytte hjemmefra, var at tale med mine forældre om forsikring. Heldigvis kunne de give mig en klar anbefaling både i forbindelse med valg af selskab og hvilke forsikringer, jeg skulle have.”

**Når interessen svigter, er der risiko for at være dækket forkert**

Med den manglende interesse for forsikring blandt de unge oplever Købstædernes Forsikring også ofte, at nogle af de unge, som faktisk har en forsikring, er dækket forkert.

”Vi oplever fra tid til anden at få opkald fra unge, som ved, at venindens forsikring er billigere. Og her finder vi indimellem ud af, at de unge i overgangen fra forældrenes forsikring ikke har fået tilpasset forsikringen til deres egen situation. Det kan betyde, at de er overdækket og betaler en dyrere pris end nødvendigt, så der er mange gode grunde til at interessere sig for forsikring,” forklarer Morten Jepsen.

**FAKTA**

**Gode råd om unge og forsikring**

* Start med det mest nødvendige: Langt de fleste unge har kun brug for en ulykkesforsikring og en indboforsikring. Til gengæld er de også essentielle, hvis uheldet er ude. Dyrker den unge ekstremsport kan det være nødvendigt med en udvidet ulykkesforsikring.
* Find den bedste løsning: På forsikringsguiden.dk kan du indtaste dine behov og få hjælp til at finde den bedste forsikring til prisen
* Selvrisiko: Selvrisikoen er det beløb, du selv skal betale til en skade. Tag derfor stilling til, hvor høj, du ønsker denne skal være.
* Saml dine forsikringer: Har du dine forsikringer samlet et sted får du oftest den bedste pris.